Jelentősen drágult a Nagykanizsába tervezett, 2017 végén meghirdetett multifunkcionális sport- és rendezvénycsarnok, aminek az eredeti, 8,8 milliárd forintra tervezett beruházása 6 milliárd forinttal drágult, derül ki a Magyar Közlönyben megjelent határozatból. A határozatban nem szerepel indoklás az irreálisan nagy arányú drágulásra, csak annyi, hogy az 5,994 milliárd forintos többletet a 2021-es központi költségvetés tartalmazza majd.

Az új, 3000 fő befogadására alkalmas csarnok ezzel székenként közel 5 millió forintba kerül majd, ha elkészül. A beruházásra 2019 elején hirdették meg a közbeszerzési felhívást, de az eredménye még nem található sehol, írja a Napi.hu.

A tervek szerint Nagykanizsán a sportcsarnok mellett egy nemzetközi versenyek rendezésére is alkalmas új uszoda is épül majd, eredetileg a két épületet együtt húzták volna fel 15 milliárd forintból.